आयोजना सफल, नतिजा कमजोर
नेपाल भलिबल संघले पहिलोपल्ट एसियालीस्तरको भलिबल प्रतियोगिता आयोजना गर्‍यो । एसियाका तल्लो वरीयताका टिम समेटेर आयोजना गरिँदै आएको एभीसी सिनियर मेन्स सेन्ट्रल जोन भलिबल प्रतियोगिताको पाँचौं संस्करण नेपालमा आयोजना भएको हो ।
काठमाडौँ — नेपाल भलिबल संघले पहिलोपल्ट एसियालीस्तरको भलिबल प्रतियोगिता आयोजना गर्‍यो । एसियाका तल्लो वरीयताका टिम समेटेर आयोजना गरिँदै आएको एभीसी सिनियर मेन्स सेन्ट्रल जोन भलिबल प्रतियोगिताको पाँचौं संस्करण नेपालमा आयोजना भएको हो ।नतिजाका हिसाबमा खराब रहे पनि एसियालीस्तरको प्रतियोगिता असफल आयोजनाको दाबी गर्दै भलिबल संघ हौसिएको छ ।एक साता चलेको प्रतियोगितामा नेपालसहित बंगलादेश, माल्दिभ्स, अफगानिस्तान, किर्गिस्तान, तुर्कमेनिस्तान र उज्वेकिस्तानको टिम समावेश थिए । शनिबार फाइनलमा उज्वेकिस्तानलाई हराउँदै किर्गिस्तानले उपाधि जित्यो । घरेलु टोली नेपालको प्रदर्शन भने अहिलेसम्मकै कमजोर रह्यो । यसअघिका चारै संस्करणमा कम्तीमा सेमिफाइनलमा पुगेको नेपाल यसपल्ट पाँचौं भयो ।प्रतियोगिता मात्र होइन नेपालले सेन्ट्रल जोनको साधारणसभा पनि आयोजना गरेको हो । डेढ वर्षअघि नेपालले यो जिम्मेवारी पाउँदा धेरै सदस्य राष्ट्रले शंका व्यक्त गरेका थिए । नेपाल भलिबल संघका महासचिव जितेन्द्र चन्दका अनुसार अहिले उनीहरू नै नेपालको आतिथ्य देखेर चकित बने ।‘हामीले शंकाका बीच आयोजनाको अवसर पाएका थियौं,’ महासचिव चन्दले भने, ‘प्रतियोगिता मात्र होइन हामीले सेन्ट्रल जोनको कंग्रेस पनि सफल आयोजना गर्‍यौं । सेन्ट्रल जोनको इतिहासमै नेपालको जस्तो हस्पिटालिटी र व्यवस्थापन यसअघि देखिएको थिएन भनेर एभीसीकै प्रतिनिधिले भनेका छन् ।’प्रतियोगिता सफल आयोजनाको दाबी भइरहँदा पूर्वाधारका कारणले भलिबल संघले बेहोरेको चुनौतीलाई बिर्सनु हुँदैन । सुरुमा राष्ट्रिय खेलकुद परिषदको कभर्डहलमा प्रतियोगिताको आयोजना गर्ने भनिएको थियो । पुनर्निर्माणको काम नसकिएका कारण त्रिभुवन आर्मी क्लबको कभर्डहलमा आयोजना गरियो । मुस्किलले ३ हजार दर्शक क्षमता रहेको सो स्थानमा नेपालको खेल भएको दिन दर्शक व्यवस्थापन गर्न हम्मे परेको थियो । सेन्ट्रल जोनको आयोजनासँगै भलिबल संघ यो निष्कर्षमा पुगेको छ कि आधुनिक संरचना हुने हो भने नेपाल एसियन च्याम्पियनसिपजस्तो प्रतियोगिता पनि आयोजना गर्न सक्षम छ । संघका महासचिव चन्दका अनुसार यसका लागि दुई आधार छन् । पहिलो : सेन्ट्रल जोनको आयोजनाका क्रममा पूर्वाधारबहेकको व्यवस्थापन अन्य अहिलेसम्मकै उत्कृष्ट रहेको प्रतिक्रिया आउनु, दोस्रो : नेपालमा भलिबलको लोकप्रियता । ‘हामीसँग आधुनिक वातानुकूलित कभर्डहल भएको खण्डमा एसियन च्याम्पियनसिप, क्लब च्याम्पियनसिपजस्ता प्रतियोगिता आयोजना गर्न सक्षम भएका छौं । यसले हाम्रो राष्ट्रिय टोलीका लागि पनि राम्रो एक्स्पोजर हुनेछ, भविष्यमा नेपाली खेलाडीलाई नै फाइदा हुनेछ,’ उनले थपे । सेन्ट्रल जोनको छैटौं संस्करण बंगलादेशमा र सातौं संस्करण माल्दिभ्समा आयोजना हुने उनले जानकारी दिए । यसै वर्षको नोभेम्बरमा बंगलादेशमा सेन्ट्रल जोन वुमन्स प्रतियोगिता पनि आयोजना हुनेछ । मंसिरमा हुने १३ औं दक्षिण एसियाली खेलकुदको तयारीका रूपमा त्यस प्रतियोगितामा सहभागिता जनाउने संघले जनाएको छ ।घरमै आयोजना भएको प्रतियोगितामा ऐतिहासिक सफलता दिलाउने लक्ष्य टिमले लिएको थियो । तेस्रो संस्करणमा तेस्रो स्थान हासिल गर्दै नेपालले ४ दशकको अन्तर्राष्ट्रिय इतिहासमा पहिलो एसियाली पदक जितेको थियो । त्योभन्दा ठूलो उपलब्धिको आशा संघले पनि गरेकै थियो । त्यसैका लागि विश्व भलिबल महासंघ (एफआईभी) को समन्वयमा नेदरल्यान्ड्सका प्रशिक्षक हान अविङले २ महिनादेखि नेपालको तयारीको नेतृत्व गरेका थिए । उनीसँगको तीनमहिने सम्झौता सेप्टेम्बर ५ मा सकिँदै छ ।मुख्य प्रशिक्षकको भविष्य अनिश्चित भइरहँदा नेपाली टोली मंसिर १५ देखि २४ सम्म नेपालमै आयोजना हुने १३ औं दक्षिण एसियाली खेलकुदको तयारीमा व्यस्त हुनुपर्नेछ । भारत, पाकिस्तान र श्रीलंकाजस्ता बलिया टोलीविरुद्ध खेल्नुपर्ने यस प्रतियोगिता नेपालका लागि सेन्ट्रल जोनभन्दा ठूलो चुनौती हुनेछ । नतिजामुखी तयारीमा असफल देखिएका प्रशिक्षक हानको सम्झौता लम्ब्याउनेबारे भलिबल संघ इच्छुक देखिँदैन ।‘हामीले उनलाई सेन्ट्रल जोनको नतिजा सुधार्नका लागि एफआईभीसँगको सहकार्यमा अनुबन्ध गरिएको थियो । हामीले अहिलेसम्मकै खराव नतिजा बेहोर्‍यौं । यसका कारणबारे हामी छिट्टै कार्यसमिति बैठकमा समीक्षा गर्नेछौं र प्रशिक्षकको भविष्यबारे निर्णय लिनेछौं,’ चन्दले भने ।नेपालले समूह चरणमा किर्गिस्तान र माल्दिभ्ससँग सोझो सेटमा पराजय बेहोरेको थियो भने पाँचौं स्थानको प्लेअफमा अफगानिस्तानलाई ३–१ को सेटमा हराएको थियो । सम्झौताको अन्तिम समयमा पुग्दा प्रशिक्षक हानले आफू नेपाली टोलीसँगको कामलाई निरन्तरता दिन इच्छुक रहेको बताइसकेका छन् । बलिया टोलीविरुद्ध खेल्नुपर्ने १३ औं साग खेलकुदका लागि गर्नुपर्ने तयारीको खाका पनि उनले प्रस्तुत गरेका थिए । जसमा नेपाली खेलाडीमा पर्याप्त खेल अनुभवको आवश्यकता औंल्याइएको थियो । उनका अनुसार माल्दिभ्सविरुद्धको हार अनुभवहीनताकै परिणाम थियो । चन्दले टोलीको प्रदर्शन कमजोर देखिनुमा मनोवैज्ञानिक दबाबलाई मुख्य कारण मानेका छन् । ‘पहिलो खेलमा पराजित भएपछि जित्नैपर्ने अवस्थामा रहेको माल्दिभ्सविरुद्ध हाम्रा खेलाडी अनावश्यक दबाबमा देखिए । हलमा भरिभराउ समर्थकबीच उनीहरू हराएजस्ता देखिए,’ चन्दले भने, ‘प्रतियोगिताअघि मनोवैज्ञानिक प्रशिक्षण पनि दिनुपर्ने थियो कि भन्ने लागेको छ ।’